CELEX: 31981D1012
Language: el
Date: 1981-12-17 00:00:00
Title: 81/1012/EOK: Απόφαση τής Επιτροπής τής 17ης Δεκεμβρίου 1981 περί περατώσεως τής διαδικασίας αντιντάμπινγκ σχετικά μέ τίς εισαγωγές ορισμένων φορητών ασπρόμαυρων συσκευών τηλεοράσεως καταγομένων από τή Δημοκρατία τής Κορέας

Avis juridique important

|

31981D1012

81/1012/EOK: Απόφαση τής Επιτροπής τής 17ης Δεκεμβρίου 1981 περί περατώσεως τής διαδικασίας αντιντάμπινγκ σχετικά μέ τίς εισαγωγές ορισμένων φορητών ασπρόμαυρων συσκευών τηλεοράσεως καταγομένων από τή Δημοκρατία τής Κορέας  

Επίσημη Εφημερίδα αριθ. L 364 της 19/12/1981 σ. 0049

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 17ης Δεκεμβρίου 1981  περί περατώσεως της διαδικασίας αντιντάμπινγκ σχετικά με τις εισαγωγές ορισμένων φορητών ασπρόμαυρων συσκευών τηλεοράσεως καταγομένων από τη Δημοκρατία της Κορέας  (81/1012/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος,  τον κανονισμό (ΕΟΚ) αριθ. 3017/79 του Συμβουλίου της 20ής Δεκεμβρίου 1979 περί της άμυνας κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Κοινότητος (1), και ιδίως το άρθρο 9,  αφού άκουσε τη γνώμη που εκφράστηκε στο πλαίσιο της Συμβουλευτικής Επιτροπής που συστάθηκε σύμφωνα με τον κανονισμό αυτό,  Εκτιμώντας:  ότι τον Σεπτέμβριο του 1980 η Επιτροπή έλαβε καταγγελία που υποβλήθηκε από την European Association of Consumer Electronics Manufacturers (EACEM) εξ ονόματος Ολλανδών, Γάλλων και Ιταλών παραγωγών των οποίων η συλλογική παραγωγή συνιστά σημαντικό τμήμα της συνολικής κοινοτικής παραγωγής του εν λόγω προϊόντος· ότι η καταγγελία αυτή υποστηρίχτηκε αργότερα από τους Γερμανούς παραγωγούς των προϊόντων αυτών· ότι η καταγγελία περιείχε αποδεικτικά στοιχεία, αφ' ενός, για το ντάμπιγκ όσον αφορά τις φορητές ασπρόμαυρες τηλεοράσεις που υπάγονται στον κώδικα ΝΙΜΕΧΕ 85.15-27 τις καταγόμενες από την Κορέα καί, αφ' ετέρου, για τη σημαντική ζημία που προκαλείται·  ότι επειδή υπήρχαν επαρκή αποδεικτικά στοιχεία που δικαιολογούσαν την έναρξη έρευνας, η Επιτροπή ανάγγειλε, κατά συνέπεια, με ανακοίνωση που δημοσιεύτηκε στην Επίσημη Εφημερίδα των Ευρωπαϊκών Κοινοτήτων (2) την έναρξη έρευνας σχετικά με τις εισαγωγές στην Κοινότητα ορισμένων ασπρόμαυρων φορητών συσκευών τηλεοράσεως καταγομένων από την Κορέα, και άρχισε σχετική έρευνα σε κοινοτικό επίπεδο·  ότι, όσον αφορά το θέμα του ντάμπινγκ και της ζημίας που προκαλείται, η Επιτροπή επεδίωξε να συγκεντρώσει κάθε πληροφορία που έκρινε αναγκαία, και προς το σκοπό αυτό απέστειλε ερωτηματολόγια στις κορεατικές εταιρείες που ασχολούνται με την παραγωγή και εξαγωγή του εν λόγω προϊόντος και στους προφανώς ενδιαφερόμενους εισαγωγείς·  ότι κατά τον Φεβρουάριο-Μάρτιο 1981 η Επιτροπή απέστειλε, επίσης, ερωτηματολόγια στις είκοσι εννέα ολλανδικές, γερμανικές, ιταλικές και γαλλικές εταιρείες εκ μέρους των οποίων είχε υποβληθεί η καταγγελία για να επιτρέψει σε κάθε εταιρεία να αποδείξει τη ζημία που προκλήθηκε σ' αυτήν από τις εισαγωγές ασπρόμαυρων φορητών συσκευών τηλεοράσεως που εισάγονται από την Κορέα· ότι ζητήθηκε από τις εταιρείες να απαντήσουν πριν το τέλος Μαρτίου 1981·  ότι κατά τη λήξη του χρονικού ορίου είχαν ληφθεί απαντήσεις μόνον από επτά εταιρείες, από τις οποίες μόνο μία χορηγούσε τις πληροφορίες που ζητήθηκαν στο ερωτηματολόγιο, ενώ οι άλλες έξι απαντήσεις ανέφεραν ότι οι ενδιαφερόμενες εταιρείες δεν θεωρούσαν ότι είχαν οι ίδιες υποστεί ζημία από τις εισαγωγές των εν λόγω προϊόντων από την Κορέα·  ότι, παρά τις αιτήσεις που ακολούθησαν εκ μέρους της Επιτροπής προς την EACEM, για μια πληρέστερη απάντηση εκ μέρους των μελών της, ελήφθησαν μόνον έξι απαντήσεις ακόμη μέχρι το τέλος Σεπτεμβρίου 1981· δηλαδή, έξι με επτά μήνες μετά την αποστολή των ερωτηματολογίων· ότι από τις έξι αυτές απαντήσεις οι τέσσερις πριείχαν τις πληροφορίες που ζητήθηκαν από το ερωτηματολόγιο και οι δύο άλλες ανέφεραν ότι οι ενδιαφερόμενες εταιρείες δεν έκριναν ότι είχαν οι ίδιες υποστεί ζημία από τις εισαγωγές των εν λόγω προϊόντων από την Κορέα· ότι οι άλλοι δεκαέξι παραγωγοί δεν απάντησαν· ότι η Επιτροπή προέβη σε λεπτομερή ανάλυση των πέντε απαντήσεων που ελήφθησαν·  ότι η απάντηση από τον πιο σημαντικό παραγωγό της Κοινότητος που είχε διευκολύνσεις στη Γαλλία, Ιταλία και Ηνωμένο Βασίλειο ανέφερε ότι οι πωλήσεις του στην Κοινότητα είχαν αυξηθεί από 137 000 συσκευές το 1977 σε 241 000 συσκευές το 1978, σε 258 000 το 1979 και σε 282 000 συσκευές το 1980 και η παραγωγή του αυξήθηκε παράλληλα·  ότι ο μόνος άλλος Γάλλος παραγωγός που απάντησε ανέφερε ότι οι πωλήσεις του γίνονταν μόνο στη γαλλική αγορά· ότι οι εισαγωγές από την Κορέα προς τη Γαλλία ήταν 0 το 1977, 7 συσκευές το 1978, 0 το 1979 και 515 συσκευές το 1980· ότι οι εισαγωγές σε τόσο μικρές ποσότητες δεν μπορούσαν να προκαλέσουν σημαντική ζημία·  ότι οι δύο άλλοι Ιταλοί που απάντησαν, ανέφεραν ότι οι πωλήσεις τους έγιναν μόνο στην ιταλική αγορά· ότι οι εισαγωγές από την Κορέα στην Ιταλία αυξήθηκαν από  212 συσκευές το 1977 σε 26 460 συσκευές το 1980· ότι, εντούτοις, κατά την ίδια περίοδο, οι εισαγωγές από την Ταϊβάν αυξήθηκαν από 751 συσκευές σε 204 206 συσκευές· ότι, υπό τις συνθήκες αυτές, δεν υπάρχουν αποδεικτικά στοιχεία για το ότι οι Ιταλοί παραγωγοί υπέστησαν ζημία που προκλήθηκε από τις εισαγωγές από την Κορέα·  ότι ο μόνος Γερμανός παραγωγός που απάντησε ανέφερε ότι οι πωλήσεις του έγιναν στη Γερμανία και στις χώρες της Μπενελούξ· ότι οι εισαγωγές από την Κορέα στις δύο αυτές αγορές αυξήθηκαν από 254 305 συσκευές το 1977 σε 535 704 συσκευές το 1980· ότι, παρά το ότι οι εισαγωγές από την Ταϊβάν στις αγορές αυτές αυξήθηκαν από 289 158 συσκευές το 1977 σε 956 650 συσκευές το 1980, υπήρχαν ορισμένα αποδεικτικά στοιχεία ότι ο Γερμανός παραγωγός μπορεί να είχε υποστεί ζημία από τις εισαγωγές από την Κορέα· ότι, επομένως, η Επιτροπή επεδίωξε να επαληθεύσει τις πληροφορίες που χορηγήθηκαν από τον παραγωγό· ότι, εντούτοις, παρά τις επανειλημμένες αιτήσεις από την Επιτροπή, ο παραγωγός αυτός απέτυχε σ' ολες τις περιπτώσεις να διευκολύνει τη διεξαγωγή από την Επιτροπή μιας επιτόπιας έρευνας στις εγκαταστάσεις του, εμποδίζοντας, ως εκ τούτου, σημαντικά την έρευνα· ότι η Επιτροπή συμπέρανε από τη στάση αυτή ότι ήταν απίθανο να ήταν σημαντική η ζημία που η εταιρεία αυτή μπορεί να είχε υποστεί·  ότι, υπό το φώς των ανωτέρω γεγονότων, η Επιτροπή συμπέρανε ότι δεν υπάρχουν αποδεικτικά στοιχεία για τη σημαντική ζημία που προκλήθηκε στον κλάδο παραγωγής της Κοινότητος από τις εισαγωγές ασπρόμαυρων φορητών τηλεοράσεων καταγομένων από την Κορέα·  ότι, υπό τις συνθήκες αυτές, δεν ενδείκνυται να καθοριστεί κατά πόσο οι εισαγωγές αυτές είχαν αποτελέσει αντικείμενο ντάμπινγκ· ότι, επομένως, θα πρέπει να περατωθεί η έρευνα αντιντάμπινγκ όσον αφορά τις εισαγωγές ορισμένων ασπρόμαυρων φορητών συσκευών τηλεοράσεως από την Κορέα,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο μόνο  Περατούται η έρευνα αντιντάμπινγκ όσον αφορά τις εισαγωγές ορισμένων ασπρόμαυρων φορητών συσκευών τηλεοράσεως καταγομένων από τη Δημοκρατία της Κορέας.  Έγινε στις Βρυξέλλες, στις 17 Δεκεμβρίου 1981.  Για την 'Επιτροπή  Wilhelm HAFERKAMP  Αντιπρόεδρος  (1) ΕΕ αριθ. L 339 της 31. 12. 1979, σ. 1.  (2) ΕΕ αριθ. C 25 της 5. 2. 1981, σ. 3.